Dlamini-Zuma sê oor drankverbod, aandklokreël | Maroela Media
Nkosazana Dlamini-Zuma gedurende die mediakonferensie (Foto: Kopano Tlape GCIS)
Volgens Nkosazana Dlamini-Zuma, minister van samewerkende regering en tradisionele sake, probeer die regering om die verspreiding van Covid-19 in die land, eerder as Suid-Afrikaners se regte, te beperk.
Dlamini-Zuma het Maandagoggend verskeie redes verskaf vir die herinstel van die drankverbod. Die nasionale Covid-19-bevelsraad word gekap nadat pres. Cyril Ramaphosa Sondagaand strenger maatreëls, waaronder die herinstel van die drankverbod, aangekondig het in ’n poging om die verspreiding van die nuwe koronavirus hok te slaan.
’n Aandklokreël is ook weer van krag en besoeke aan familie en vriende word steeds nie toegelaat nie.
Dlamini-Zuma het tydens ’n mediakonferensie verduidelik dat die gebruik van alkohol daartoe bydra dat mense in groepe bymekaarkom en dat die nodige maatreëls soos die dra van maskers en die handhaaf van sosiale afstand onder dié omstandighede agterweë bly.
Sy het ook daaraan herinner dat alkoholverbruik groot druk op hospitale en gesondheidswerkers plaas weens motorongelukke, geweld en ander alkoholverwante trauma. Ramaphosa asook dr. Zweli Mkhize, minister van gesondheid, het reeds gewaarsku dat al Suid-Afrika se beskikbare hospitaalbeddens binnekort vol sal wees. Altesaam 276 242 bevestigde gevalle van Covid-19 is in dié stadium in Suid-Afrika aangemeld en 4 079 mense het reeds weens die virus gesterf.
Volgens Dlamini-Zuma word familiebesoeke en die reis tussen provinsies nie toegelaat nie om die eenvoudige rede dat die virus só oorgedra kan word. “Wanneer ons geliefdes besoek, is dit ons natuurlike instink om naby hulle te wil kom en hulle te omhels. Sosiale afstand word dan nie gehandhaaf nie,” het die minister verduidelik.
Sy het verder verduidelik dat jonger mense meer rondbeweeg en moontlik Covid-19 kan opdoen sonder om enige simptome te toon. Hulle kan dus hul ouer familielede aansteek tydens familiebesoeke.
Volgens Dlamini-Zuma word die reis tussen provinsies steeds verbied aangesien Covid-19 op dié wyse van metro’s met baie gevalle na provinsies met minder gevalle oorgedra word. Akkommodasie vir ontspanningsdoeleindes word steeds nie toelaat nie en is slegs beskikbaar vir kwarantyn-, isolasie-of- werksdoeleindes.
Die minister het verder verduidelik dat parke oop is hoewel strande gesluit sal bly om te verhoed dat Suid-Afrikaners op die land se strande saamdrom. Veilings sal steeds toegelaat word onder streng maatreëls.
“Ons doen dit om te verseker dat hierdie mooi nasie nie vergaan as gevolg van die virus nie…. Dit is in die belang van die nasie,” het Dlamini-Zuma bygevoeg.
Volgens die bevelsraad word Suid-Afrikaners nou die geleentheid gegun om op die maatreëls kommentaar te lewer. Kommentaar kan via e-pos aan die bevelsraad gelewer word. Die e-pos-adres sal in die Staatskoerant gepubliseer word.
In die nuus koronavirus Nkosazana Dlamini-Zuma
Ek is nie deel van jou nasie nie. Ons almal weet wie sit agter die drank verbod jy dink ons het jou mentaliteit.
Jy moet ingeteken wees om te stem39-1Jy moet ingeteken wees om te stem
Ja swaer. En toe kry hulle die persoon wat vir al ons probleme verantwoordelik is. Nogal n vrou. En haar naam? MISS Management.
Maar ons het mos geweet daar gaan probleme wees met die toelaat van alkoholverkope. Dieselfde probleme sou egter nie kop uitgesteek het as die verbod op tabakverkope opgehef was nie (ek rook nie self nie, maar het simpatie met die rokers). Dis omdat NDZ toegelaat was om haar persoonlike voorkeure op die mense af te dwing en CR te veel van ‘n nat lap is om die sweep te klap.
Ag asseblief en julle is mos voorbereid en miljoen grafte is besig om gegrawe te word
Ek wonder wat sy onder die doeke weg steek?